**43ο ΔΗΜΟΤΙΚΟ ΣΧΟΛΕΙΟ ΘΕΣΣΑΛΟΝΙΚΗΣ**

**ΟΔΗΓΙΕΣ ΓΙΑ ΓΟΝΕΙΣ & ΚΗΔΕΜΟΝΕΣ**

Προστατέψτε το παιδί σας, την οικογένειά σας και το σχολείο ΑΠΟ ΤΗ ΝΟΣΟ COVID19 ΤΟΥ ΝΕΟΥ ΚΟΡΩΝΟΪΟΥ SARS-CoV-2



Αγαπητοί γονείς και κηδεμόνες των μαθητών και μαθητριών μας,

Ευχόμαστε καλή και δημιουργική σχολική χρονιά με τα παιδιά μας ασφαλή και υγιή!!!

Η έναρξη λειτουργίας των δημοτικών σχολείων και η επάνοδος των μαθητών στη σχολική πραγματικότητα θα είναι προσαρμοσμένη στην τήρηση όλων των κανόνων και οδηγιών του Υ.ΠΑΙ.Θ. και του Ε.Ο.Δ.Υ. Η ασφάλεια των μαθητών, των οικογενειών τους και των εκπαιδευτικών αποτελεί κοινή ευθύνη όλων μας και ξεπερνά τα όρια της αποκλειστικής αρμοδιότητας του σχολείου.

Το σχολείο μας ανταποκρινόμενο στις νέες συνθήκες που διαμόρφωσε η πανδημία covid-19 οργάνωσε ένα σχέδιο υγειονομικής, διδακτικής και διοικητικής λειτουργίας, ώστε να υποδεχθεί τους μαθητές και τις μαθήτριές του σε ένα περιβάλλον ασφαλές. Σας καλούμε να λάβετε υπόψη σας τις παρακάτω οδηγίες, ώστε να συμβάλλετε στον βαθμό που σας αναλογεί στην αποφυγή ανεπιθύμητων καταστάσεων, όπως αυτή της εμφάνισης κρουσμάτων κορωνοϊού στο σχολείο μας. Οι οδηγίες αυτές εξειδικεύονται από τη Διεύθυνση και τον Σύλλογο Διδασκόντων του Σχολείου μας ως εξής :

**ΕΙΔΙΚΕΣ ΡΥΘΜΙΣΕΙΣ ΛΕΙΤΟΥΡΓΙΑΣ ΣΧΟΛΕΙΟΥ**

**Διαλείμματα**

Κατόπιν απόφασης του Συλλόγου Διδασκόντων διαφοροποιούνται *οι ώρες διδασκαλίας* και τα *διαλείμματα* των τάξεων (υγειονομικοί λόγοι) ως εξής:

|  |  |  |  |
| --- | --- | --- | --- |
|  | **Διαλείμματα** | | |
| **τάξεις** | **1ο** | **2ο** | **3ο** |
| Α', Γ', Ε' | 09:00 – 09:15 | 10:45 – 11:00 | 12:20 – 12:30 |
| Β', Δ', ΣΤ' | 09:40 – 10:00 | 11:30 – 11:45 | 12:30 – 12:40 |

Έχει γίνει οριοθέτηση της αυλής και κατανομή των παιδιών σε αυτήν ανά τάξη.

**Προσέλευση-Αποχώρηση**

* Η *είσοδος* των μαθητών/τριών στις αίθουσες διδασκαλίας γίνεται από τις 08:00 π.μ**.**  έως τις 08:15 π.μ**.** ακριβώς. Είναι ιδιαίτερα σημαντικό να σεβαστούμε όλοι και όλες το ωράριο λειτουργίας του σχολείου και να μην το παραβαίνουμε. Παρακαλούμε να φέρνετε τους μαθητές έγκαιρα για να ξεκινά το μάθημα στην ώρα του και να μην διακόπτεται με αναίτιες καθυστερήσεις.
* Για τους μαθητές του ολοήμερου που θα συμμετέχουν στο πρόγραμμα πρωινής υποδοχής, η προσέλευση θα ξεκινά στις 07:00 π.μ. **(προσωρινή αναστολή - θα ενημερωθείτε για την έναρξή του).**
* Μόλις τα παιδιά περάσουν την είσοδο του σχολείου το πρωί, οι γονείς αποχωρείτε ώστε να αποφεύγεται ο συνωστισμός.
* Την ώρα που εισέρχονται μαθητές/τριες, μην μπαίνετε στο κεντρικό κτίριο χωρίς να ζητήσετε άδεια.
* Η συνήθης *πρωινή συγκέντρωση* καταργείται προσωρινά. Τα παιδιά εισέρχονται κατευθείαν στις τάξεις τους.
* Κατά το *σχόλασμα* παρακαλούμε να βρίσκεστε στο σχολείο τουλάχιστον **10 λεπτά νωρίτερα** πριν την έξοδο των παιδιών ώστε να τα παραλαμβάνετε έγκαιρα. Για την αποφυγή συγχρωτισμού, αλλά και για να μην εμποδίζεται το έργο των εκπαιδευτικών που παραδίδουν μαθητές/τριες, προσπαθήστε μόλις παραλάβετε το παιδί σας να αποχωρείτε αμέσως.
* Να είστε πάντα σε ετοιμότητα και να έχετε πρόσβαση στα *τηλέφωνα επικοινωνίας* που έχετε δηλώσει στο σχολείο, ώστε να γίνει άμεσα η αποχώρηση μαθητή/τριας από το σχολείο εάν εμφανιστούν ύποπτα συμπτώματα.
* Συμπληρώστε άμεσα τις *υπεύθυνες δηλώσεις* για τον τρόπο αποχώρησης των μαθητών (μόνοι ή με συνοδεία).

**Επικοινωνία με το σχολείο**

Το επόμενο χρονικό διάστημα, θα πρέπει να αποφεύγεται η προσέλευση άλλων ατόμων στους χώρους του σχολείου. Για οποιοδήποτε ερώτημα ή αίτημα θα πρέπει να προηγείται επικοινωνία μέσω τηλεφώνου (2310269589), fax (2310269589) ή μέσω ηλεκτρονικού μηνύματος ([43dimthe@sch.gr](mailto:43dimthe@sch.gr)). Η ενημέρωσή σας αυτό το διάστημα θα γίνεται λιγότερο δια ζώσης και περισσότερο από την ιστοσελίδα του σχολείου μας [http://43dim-thess.thess.sch.gr/](http://43dim-thess.thess.sch.gr/%20) και τα email σας, τα οποία πρέπει άμεσα να δηλωθούν στους δασκάλους/ες των παιδιών σας.

**Μέτρα υγιεινής: χέρια, πρόσωπο, αντικείμενα, φαγητό**

* Κάθε μαθητής/τρια θα προσέρχεται στο σχολείο με τη μάσκα του/της. Η χρήση της επιβάλλεται στους κλειστούς χώρους (αίθουσες διδασκαλίας, πιλοτή, χώροι διοίκησης), ενώ είναι προαιρετική στους εξωτερικούς (αυλή). Οι εκπαιδευτικοί έχουν λάβει οδηγίες για παιδαγωγική εφαρμογή του μέτρου στα πλαίσια του σεβασμού των φίλων-συμμαθητών,-τριών και των εκπαιδευτικών τους. Η εφαρμογή του μέτρου στις μικρότερες ηλικίες θα έχει ειδικότερα χαρακτηριστικά.
* Οι μαθητές/τριες δεν πρέπει να φέρνουν στο σχολείο προσωπικά τους είδη και γενικότερα αποθαρρύνονται από την ανταλλαγή αντικειμένων ή τροφίμων.
* Στη σχολική τσάντα καλό είναι να υπάρχουν, εκτός από τα αντικείμενα για την διδακτική διαδικασία: α) μάσκες σε ξεχωριστά σακουλάκια, β) χαρτομάντιλα, γ) ατομικός μαρκαδόρος πίνακα. Προτείνεται οι μαθητές που παρακολουθούν το Ολοήμερο Πρόγραμμα να έχουν μία (1) τουλάχιστον επιπλέον μάσκα.
* Με δεδομένο ότι θα φορούν τη μάσκα στις σκάλες και στους διαδρόμους του σχολείου, συστήνουμε να φορούν πάντα ένα **τσαντάκι μέσης** που θα έχει μέσα καθαρό σακουλάκι για να τοποθετούν τη μάσκα τους την ώρα που εξέρχονται στην αυλή για διάλειμμα ή γυμναστική. Καλό είναι μέσα στο τσαντάκι να έχουν και ένα μικρό μπουκαλάκι αντισηπτικού ή υγρά αντιμικροβιακά χαρτομάντιλα.
* Δεν επιτρέπεται οι μαθητές να πίνουν απευθείας νερό από τη βρύση. Πρέπει να έχουν μαζί τους καθημερινά ένα μικρό παγουρίνο ή ατομικό μπουκάλι.
* Οι μαθητές θα πρέπει να συνηθίσουν να πλένουν συχνά τα χέρια τους με σαπούνι και νερό για τουλάχιστον 20 δευτερόλεπτα ειδικά πριν τη λήψη φαγητού και μετά τη χρήση της τουαλέτας.
* Μεγάλοι κάδοι με καπάκι και πεντάλ είναι τοποθετημένοι έξω από κάθε όροφο, και θα τοποθετηθούν άμεσα και στην πιλοτή και στις τουαλέτες αγοριών και κοριτσιών, έτσι ώστε να απορρίπτουν οι μαθητές μάσκες μιας χρήσης και χρησιμοποιημένα χαρτομάντιλα/ χειροπετσέτες.
* Αντισηπτικά έχουν τοποθετηθεί σε όλους τους χώρους και οι μαθητές θα τα χρησιμοποιούν σε τακτά διαστήματα. Ωστόσο, κρίνεται ιδιαίτερα λειτουργικό να έχουν και ατομικά αντισηπτικά μαντηλάκια ή μπουκαλάκι μαζί τους για έκτακτη ανάγκη.
* Οι μαθητές/τριες του Ολοήμερου θα πρέπει να διαθέτουν γεύμα σε ασφαλή συσκευασία που δεν χρειάζεται ζέσταμα και δεν αλλοιώνεται (και μέσα σε ειδική τσάντα), πετσέτα και πιρούνι ή κουτάλι (όχι μαχαίρι). Η σίτιση θα γίνεται σε αίθουσες που έχουν οριστεί από το εκπαιδευτικό προσωπικό. Τα θρανία θα απολυμαίνονται από την καθαρίστρια πριν την ώρα της σίτισης.

**Οικογένεια - Οδηγίες για το σπίτι**

* Τα βιβλία και τα τετράδια, τα προσωπικά αντικείμενα και η τσάντα καλό είναι να απολυμαίνονται με την επιστροφή τους στο σπίτι.
* Ενθαρρύνετε τα παιδιά να ακολουθούν τις οδηγίες του ΕΟΔΥ που είναι αναρτημένες στην ιστοσελίδα μας και να εφαρμόζουν τα προτεινόμενα μέτρα υγιεινής τόσο στο σπίτι όσο και στο σχολείο.
* Να αποφεύγουν τη στενή επαφή με άτομα που παρουσιάζουν συμπτώματα του ιού και να κρατούν αποστάσεις από τους ηλικιωμένους ή τα ευάλωτα άτομα της οικογένειας.
* Αποθαρρύνετε τα παιδιά να συνωστίζονται σε κλειστούς (αλλά και σε ανοιχτούς) χώρους με πολλά άτομα.
* Βοηθήστε τους να μάθουν πώς να βήχουν και να φταρνίζονται. Όταν βήχoυν ή φταρνίζονται, καλύπτουν το στόμα και τη μύτη με τον αγκώνα ή με χαρτομάντιλο, το οποίο απορρίπτουν σε κλειστό μεγάλο κάδο. Εάν δεν έχουν χαρτομάντιλα εκείνη τη στιγμή και καλύψουν το στόμα με το χέρι, φροντίζουν μετά να καθαρίσουν τα χέρια με σαπούνι και νερό ή αντισηπτικό.
* Σε περίπτωση που κάποιος μαθητής/τρια παρουσιάζει έστω και ήπια συμπτώματα πριν τη προσέλευση στο σχολείο, θα πρέπει να παραμένει στο σπίτι και να μην προσέρχεται στο σχολείο.
* Μαθητής/τρια με *συμπτώματα* που παραπέμπουν σε covid-19 αλλά και άλλες εποχικές ιώσεις όπως : πυρετός, βήχας ή δυσκολία στην αναπνοή, κρυάδες, ρίγος (τρέμουλο), μυαλγίες, αρθραλγίες, συνεχές αίσθημα κόπωσης, δύσπνοια, ναυτία / έμετος, κοιλιακό άλγος, διαρροϊκές κενώσεις, θα παραμένει στο σπίτι. Θα ακολουθεί επικοινωνία με γιατρό της πρωτοβάθμιας φροντίδας υγείας και άμεση ενημέρωση του Σχολείου.
* Μαθητής/τρια που παρουσιάζει συμπτώματα κατά τη διάρκεια του σχολικού ωραρίου θα απομονώνεται σε ειδικό, αεριζόμενο χώρο και θα ειδοποιούνται οι γονείς για την παραλαβή του.

Εφόσον μαθητής,-τρια ανήκει σε ευπαθείς ομάδες, μπορείτε να αποστείλετε αιτιολογημένη [Υπεύθυνη Δήλωση](https://drive.google.com/file/d/1OG90I01xr5XqJD0XlWWQ51iyJj4ErsO5/view?usp=sharing) και Ιατρική Γνωμάτευση για τη μη προσέλευση στο σχολείο.

**Όσα δεν πρέπει να ξεχνάμε!**

➢ Η χρήση της μάσκας είναι υποχρεωτική και αποτελεί προτεραιότητα ώστε τα σχολεία μας να λειτουργήσουν, απαραίτητη ώστε να συμμετέχουν στη σχολική ζωή.

➢ Εμπιστευθείτε τα παιδιά σας και αφήστε τα να νιώσουν ότι μπορούν να τα καταφέρουν στις υποχρεώσεις τους και με τη χρήση μάσκας.

➢ Ελευθερώστε τα από φοβίες και αρνητικά συναισθήματα και ενισχύστε το αίσθημα της ευθύνης και του καθήκοντος απέναντι στον εαυτό τους, στα αδέρφια τους, στους γονείς, στους παππούδες και στους συμμαθητές τους.

➢ Επιτρέψτε τα να αισθανθούν ήρωες, που ξέρουν να τα καταφέρνουν στα δύσκολα και να προστατεύουν τα αγαπημένα τους πρόσωπα.

➢ Εφοδιάστε τα με εύχρηστα σακουλάκια που θα ανοίγουν εύκολα και θα κλείνουν ασφαλώς όπου θα αποθέτουν μέσα τις χρησιμοποιημένες μάσκες τους.

Για αναλυτικότερη ενημέρωσή σας έχουμε αναρτήσει στις ανακοινώσεις της ιστοσελίδας τις οδηγίες και το πρωτόκολλο του ΕΟΔΥ σε περίπτωση εμφάνισης στο σχολείο πιθανού κρούσματος, αλλά και άλλες χρήσιμες πληροφορίες για μαθητές και γονείς.

Η δική σας συνεργασία και κατανόηση κρίνεται ιδιαίτερα σημαντική για την επιτυχή κατάκτηση των διαφοροποιημένων εκπαιδευτικών στόχων της δύσκολης φετινής σχολικής χρονιάς!!!

ΠΑΜΕ ΣΤΟ ΣΧΟΛΕΙΟ ΜΕ ΑΣΦΑΛΕΙΑ - ΜΑΘΑΙΝΟΥΜΕ ΑΣΦΑΛΕΙΣ

**Η Διευθύντρια**

**Σερεμέτη Δέσποινα**